a inpasakbat chiy koros tod si-katho et intolod ched dogad a engaranan na pohel na toktok na toon iyanngaran na Golgotha cha esel na Hodjos.
Chiwan i engidansaan chen Jesus cha koros.
Gwara ngoy chegwen toon iyaydansed koros cha.
Sema sa-ki,
gwared gwanan Jesus,
tan sema sa-ki ngo,
gwared gwili tho,
et inkawa res Jesus.
Gwara pay i insolat Pilate a inpapakpak tod ma koros Jesus a kigwan to i “Si Jesus a i-Nazareth a Ari na Hodjos.”
Chakel i Hodjos a emasa na insolat Pilate tep sema dogad a iyaydansaan Jesus cha koros,
iyay-esop cha siyodad na Jerusalem.
Et iyaysolat iwan cha esel na Hodjos tan esel na Romanos tan esel na Greeks.
Nem sema aafo na papari na Hodjos,
iyanriri ira kagol na insolat Pilate.
Isonga,
kimowan ired kad-an Pilate a kigwan cha i “Nat insolat mo koma i ‘Ari na Hodjos,’
no diket isolat mo koma i ‘Kigwan to i si-kathoy Ari na Hodjos.’ ”
Nem insongbat Pilate i “Sema insolat ko,
nat mebedin malen mesa-dathan.”
Idi indansa iren ma sosolcharos Jesus cha koros,
ida riy baro tho et iyanbibingayan chen epat say gwariy a-daen na sa-ki tan sa-ki.
Nem sema kamisita tho,
nagwariy chai-chait to tep tolo-toloy i agwel to.
Isonga,
iyantabtabalan iren ma solcharo i “Nat bi-bi-nihen tayo koma jay,
no diket panbobonothan tayo say mesi-neng no siyay mengeda.”
Epasamak iwan say metongpal iwa iyaysolat cha esel Afo Chiyos a kigwan to i:
“Iyanbibingayan chiy barok
et iyanbobonothan chiy kamisitak.”
Et seman ngoy inpasing iren ma solcharo.
Gwariy bibiin kainakgwat cha askang na koros Jesus a ineto,
ahi na ineto,
si Mary a imbaliy Clopas,
tan si Mary Magdalene.
Idi sini-neng Jesus si ineto tan sema disipolon ensemek ton ekiakgwat cha si-katho,
kigwan tod ineto i “Nanang,
ithan miy anak mo.”
Et kigwan tod ma disipolo tho i “Ithan miy inam.”
Et iyanchogid ma akow,
iyodop niwa disipolos Mary a mekiiyan cha baliy to.
Sema Ingkathiy Jesus
Et amten Jesus i iyakcheng i emiin a piyan Afo Chiyos a a-magen to.
Isonga,
kigwan to i “Iya-kowak” say metongpal iwa iyaysolat cha esel Afo Chiyos.
Gwariy salaw chiwan a iyapno na enpait a inom.
Isonga insiwsiw iren ma sosolcharoy singen bolak chiwa inom,
et intebek ched panga na do-bet a hyssop,
et inpetek ched temin Jesus.
Idi siyopsop Jesus,
kigwan to i “Iyakcheng ma.”
Et jimemeg et inbolos toy ispirito tho.
Timbek Chiy Tagdang Jesus
Nontan a akow a ingkathiy Jesus,
akow na pansagana na Hodjos.
Sema gwa-gwa tho,
Sabbath a akow na pan-inana.
Sema alin Sabbath,
akow ngon esantoan a pasiya tep si-kathoy Piyasta na Inda-bas na Anghil.
Isonga,
sema iren naengibalnay na Hodjos,
kimowan ired kad-an Pilate a inbagaan cha i ipaketdo thoy seki iren ma iyaydansed koros say metiy iren chakos et say ma-kal i angel ched koros.
Tep nat piyan chen on-eket ira ma angel na tood koros no Sabbath.
Isonga kimowan ira ma solcharo et kiyetdo riy seki niwa chegwen toon iyaydansed koros a kadgwen Jesus.
Nem idi sibi res Jesus,
mita ren etiy mala,
isonga nat kiyetdo riy seki tho.
Nem sa-ki ired ma solcharo,
timbek toy tagdang Jesus na kayang to,
et bimo-day a chakos i chala tan chanom.
Si-kak a mansosolat niyay,
tistigoan ko i podno jay tep mitak.
Amtak i podno ma kigwan kod si-kayo,
et insolat ko say memati kayo ngo.
Tep epasamak ira man say metongpal i iyaysolat cha esel Afo Chiyos a kigwan to i “Nagwariy angken sa-kin pohel ton meketdo.”
Et kigwan to ngod ma esel Afo Chiyos i “Metaen chiy toon timbek cha.”